諸葛豐
作者：文同
朝代：宋

paragraphs: 少年名特立，初爲貢公起。
元帝擢司隸，刺舉無所避。
間者何久闊，京師語如此。
馳車下許章，去節自豐始。
上書擿章惡，此舉誠可喜。
奈何少恩恕，春夏常繫治。
人多訟其短，遂徙城門尉。
復列堪猛過，上爲之切齒。
制詔白其罪，不忍下豐吏。
豐初在朝時，數道堪猛美。
失職乃自取，不內省諸己。
反惑怨其他，轉譽以爲毀。
不欲加以刑，上憐之老矣。
庶人終於家，反覆豐可耻。